命子篇
作者：趙友直
朝代：宋

paragraphs: 悠悠我祖，肇自軒轅。
迄於趙城，因而氏焉。
漢家涿郡，繼族於燕。
卜遷大梁，世系綿綿。
宋自中葉，徙都南塘。
武顯扈蹕，聿居虞鄉。
於赫文杏，奕世其芳。
符德象賢，譜牒有光。
顧及於我，時運倏傾。
族居萍散，遂殞家聲。
苫塊餘息，僅存其形。
於焉有心，冀我後生。
後生是畏，聖謨炳如。
維時孜孜，無忝厥初。
豈不爾念，爲惜居諸。
無後非孝，匪才若虛。